Cím: **Moxa terápia használata Yang túlsúly esetén**

Szerző: dr.Hamvas Szilárd

*A moxa kezelést gyakran alkalmazzuk az akupunktúrás kezelés részeként, többnyire olyan esetekben, amikor Hideg ártás vagy Yang hiány áll a betegség, mint energetikai zavar manifesztációjának hátterében.*

*Ugyanakkor vannak olyan esetek, amikor a szervezet egy adott területén fennálló Yang túlsúly kezelése céljából alkalmazzuk a moxa terápiát.*

*A szerző esetismertetések elemzésén keresztül mutatja be ennek elméleti hátterét, a Hagyományos Kínai Orvoslás elméletére épülő saját elgondolásait (is) ismertetve.*

**Három eset ismertetésén** keresztül szeretném bemutatni azt az energetikai helyzetet, amikor Yang túlsúlyra/Yang többletre utaló tünetek ellenére Moxa kezelés alkalmazása javalt.

Első eset: 52 éves hölgy páciens.

**Fő panasza állandó vizelési inger**, vizelést égő érzet kíséri, nincs teljes kiürülés érzete. Az állandó vizelési inger az éjszakai pihenést is lehetetlenné teszi. Kimerültség miatt kifejezett depressziós tünetek is megjelennek, mint szorongás, anhedónia (képtelenség az örömre), érdeklődés csökkenés, energia hiány.

Egyébként is jellemző, hogy éjszaka felriad, többnyire arra, hogy erőteljes szívdobogás érzete van, továbbá nappal többnyire szaporának érzi a szívverését, bár nem szapora.

Keserű szájíz, homályos látás, szemek égő érzése, véreres szem jellemzik.

Étvágytalan, fogy, izmai erőtlenek. Fázékony, dereka különösen. Nőgyógyászati tumor miatt méhét kivették.

Melyek az energetikai diagnózis alapelemei?

A vizelési panaszt, Lin szindrómaként tárgyalja a HKO. Lin szindrómákban mindig jelen van a Vese Qi gyengesége, mely általában Nedves-Forrósággal kombinálódik. Ebben az esetben valószínűleg a zavar oka a fentebb említett két energetikai zavar mellett a Qi pangás, mely alapján a probléma a Qi Lin csoportba sorolható. (Ez esetben a Máj energetikai zavara okozza a Húgyhólyag működésének zavarát.)

Máj Yang Többlet (abszolút vagy relatív ez a mi szempontunkból most nem lényeges), mely megzavarja a Szív működését, Szív Yang Többletet okozva.

A Vesében és a Lépben viszont Yang Qi hiány van.

Pszichés anamnézisből csak annyit emelnék ki, hogy 10 éves koráig nagymamája nevelte, mert szülei tanultak. Ez a gyerekkori elfogadás zavarára enged következtetni és a Vese gyengeség pszichés alapját képezheti.

Második eset: 42 éves hölgy páciens.

Több fő panaszt is említ, ezek a **bőrén megjelenő viszkető kiütések**, tenyereken megjelenő apró **viszkető hólyagok**, köldökben vörös, nem gyógyuló bőrgyulladás, éjszaka 3 óra tájban történő felébredés, mely után nem képes visszaaludni.

További tünetei csomós menstruációs vér, fájdalmas vérzés, premenstruális időszakban mellfeszülés és ingerlékenység. Pajzsmirigy alul működés, légúti allergia, éjszakai tüsszögés, in situ hüvelycarcinoma miatti operáció, fázékonyság, fázékony derék, csökkent libido, fáradékonyság, hajlam hízásra, visszatérő fül- és arcüreg gyulladás, tarkótájon alopecia areata.

Bőrtünetei 5 éve fennállnak. Édesapja váratlan halálát követően alakultak ki. (Pszichés értelemben a bőr a kontaktus szerve, a bőrtünet az elválás-veszteség feldolgozatlanságára enged következtetni.)

Energetikai értelemben a bőrtünetek Forróságnak, Vér Forróságnak, Nedves-Forróságnak, Forróság által gerjesztett belső Szélnek értelmezhetők. Az éjszakai felébredés hátterében a Májban lévő Yang Többlet Felszállása áll, mely megzavarja a Szívet, azon belül a Shent.

További tünetek Máj Qi Pangásra, Lép és Vese Yang hiányra, és Nyálka pangásra utalnak.

Harmadik eset: 39 éves hölgy páciens.

Fő panasza bal oldali, temporo-parietális régióban jelentkező **migrénes fájdalom**.

Fejfájása mindig egy meghatározott ponton indul (G17), mely viszket, ha feszült.

Fejfájása mindig feszültséget követően indul, de a melegfront is provokálja.

További fontos panasza az Infertilitás. Anamnézisében egy spontán vetélés is szerepel, mely a terhesség első trimeszterében történt. Menstruációs ciklusa rövid (21-25 napos). Premenstruális mellfeszülés előzi meg. Fázékonyság, hideg végtagok jellemzik, zokniban alszik, ha hideg a lába, nehezebben alszik el. Bizonyos ételektől puffad. Hízásra hajlamos.

Energetikai diagnózis főbb elemi a Máj Yang Felszállás, mely a migrén hátterében áll, a Máj Qi Pangás, mely jelen esetben inkább Forróságba fordulásra hajlamos, a Vese Yang hiány és a Lép Qi hiány.

Vajon mi az a lényegi közös elem a három esetben, amiért egy csokorba szedtem őket?

**Forróság és Vese Yang hiány kombinálódása**

A vezető panaszt mindhárom esetben Forróság okozza. A Forróság mindhárom esetben (részben vagy teljesen) Májhoz kapcsolható. Az első esetben a Húgyhólyagot érintő Máj eredetű Qi pangás illetve Nedves Forróság okozza a fő panaszt, a második esetben Vér Forróság és Nedves Forróság áll a bőrtünetek hátterében, a harmadik esetben pedig Máj Yang Felszállás okozza migrénes fejfájást.

Bármely szervben kialakuló Yang túlsúly esetén a harmónia eléréshez Yinre van szükség. A fent áttekintett esetek egyikében sincs Yin hiány, sőt éppen a Víz elemhez tartozó Yang hiánya áll fenn mindhárom esetben, akkor miért nem képes a Víz csillapítani Tüzet, megfékezni a Májban lévő Yangot?

A válasz éppen a Yin természetében rejlik. A Yin passzív, magától lefelé süllyed és nem mozog felfelé. Energia szükséges ahhoz, hogy felfelé vándoroljon. Ezt az energiát pedig a Vese Yin esetén a Vese Yang biztosítja.

Hasonló ez ahhoz, ahogy egy kétszintes ház radiátoraiban a víz kering. (Kamasz koromban központi fűtéses házban laktunk, a központi fűtő feladata rám jutott. Keringtető szivattyúra nem volt szükség, ezt a feladatot a kazán ellátta. Soha nem felejtem el, amikor megraktam a kazánt, és nemsokára hallottam, ahogy a víz csilingelve elindult a radiátor csövekben. A kazánban felforrósodott víz szállt felfelé, nyomta maga előtt a hideg vizet.)

Tehát ezen esetekben a Máj Yang csendesítéséhez a Vese Yang táplálásán át visz az út.

Természetesen a Vese Yang táplálás csak akkor oldja meg azt a helyzetet, ha a rendszerben van Víz, azaz van Yin. Ahogy a teafőzéshez sem elegendő a kanna és a tűz a kanna alatt, víz is kella kannába.

**Terápia áttekintése**:

Visszatérve a három esetre mindhárom esetben a Vese Yang moxával való erősítése hozta a megoldást.

Az első esetben egy ősi recepturát alkalmaztam:

K1 moxa, Cv5, G34 kiegészítve a Sp6 ponttal, mely az alhas vezérlő pontja.

Yin töltésre a Ren mai megnyitását: Lu7-K6 keresztbe szúrását és a Gv24 pontot alkalmaztam.

A Máj csendesítésére a Liv3, LI4 pontokat, különös tekintettel az arcon lévő panaszokra.

Alvászavar miatt a H7, Cv15, ExHN3 pontokat.

A vizelési panasza teljesen megszűnt már a második kezelés után, hangulata javult, alvászavara rendeződött. (Összesen 11 alkalommal kezeltem.)

A második esetben a Vese Yang töltésére a K7, B23 pontokat alkalmaztam illetve a Vesét a Lép felöl megtámogattam a St36 moxálásával.

A Vese Yint ebben az esetben is Ren Mai megnyitásával (Lu7-K6), továbbá a Cv4 szúrásával, a háton a Letérő csatornák rendszerén alapuló K10, B10 kombinációval töltöttem.

A bőrtünet miatt a Sp10, G31, LI11 pontok mellett a B17 pont véreztetését alkalmaztam.

Alvászavar miatt a Sp6, H7, Cv15, ExHN3 pontokat alkalmaztam.

Bőrtünetei az allopecia areatat kivéve teljesen elmúltak, jól alszik, enerváltság megszűnt.

A harmadik esetben a Vese Yang töltésére a K1, K7, B23 pontokat alkalmaztam, moxáltam a K1 és B23 pontokat.

A Vese Jing fejre hozatal céljából alkalmaztam a Cv4 és Gv24 pontokat, a Vese Yin fejre hozatala céljából pedig a Letérő csatornák rendszerén alapuló K10, B10 kombinációt alkalmaztam.

Lép tonizálás céljából a Cv12 és St36 pontokat kezeltem.

Máj Yang levezetésre a Dai Mai megnyitását (G41-TE5) és a G43, Liv2 pontokat használtam, illetve hozzátettem a St44 pontot a Gyomorban lévő Forróság levezetése, a Yangok lefelé mozgatásának elősegítése céljából.

**Tanulság**:

Soha ne alkalmazzunk semmilyen szabályt mechanikusan.

A Forróság tünetekben megnyilvánuló Yang túlsúly még nem feltétlenül jelenti azt, hogy Yin hiány van, sőt lehet, hogy bőven van Yin csak éppen hiányzik az őt mozgató Yang energia.

Soha ne moxáljunk, akkor, ha Yin hiány áll a Forróság tünetek hátterében.